b'\n_START_ARTICLE_\nLatgala\n_START_SECTION_\nLatgalos prie\xc5\xa1istor\xc4\x97\n_START_PARAGRAPH_\nIki XIII a. dab. Latgaloje gyven\xc4\x99 baltai etniniu po\xc5\xbei\xc5\xabriu buvo daug artimesni lietuviams ir kt. ryt\xc5\xb3 baltams nei \xc4\xaf vakarus nuo Aiviekst\xc4\x97s ir jos intako Pededz\xc4\x97s gyvenusiems latgaliams, o dab. Latgalos \xc5\xa1iaur\xc4\x97je bent iki VIII-IX a. gyveno \xc4\xafv. fin\xc5\xb3 gentys. Bronzos ir ankstyvajame bei senajame gele\xc5\xbeies am\xc5\xbeiuose dab. Latgaloje gyveno daugiausia Br\xc5\xabk\xc5\xa1niuotosios keramikos ir (ma\xc5\xbedaug nuo I t\xc5\xabkstm. vidurio) Tu\xc5\xa1emlios archeologini\xc5\xb3 kult\xc5\xabr\xc5\xb3 etnosai; Latgaloje gyvenusios Tu\xc5\xa1emlios kult\xc5\xabros ne\xc5\xa1\xc4\x97j\xc5\xb3 dalies raid\xc4\x85 nuo I t\xc5\xabkstm. pab. stipriai paveik\xc4\x97 tuomet suaktyv\xc4\x97jusi rytini\xc5\xb3 senlietuvi\xc5\xb3 ekspansija (dalis archeolog\xc5\xb3 mano, kad X-XIII a. dab. Latgalos pietin\xc4\x97s ir i\xc5\xa1 dalies centrin\xc4\x97s dalies gyventojai buvo asimiliuoti lietuvi\xc5\xb3)._NEWLINE_V\xe2\x80\x93VII a. dab. Vid\xc5\xbeem\xc4\x97s pietrytin\xc4\x97je dalyje susiformav\xc4\x99 latgaliai skverbtis \xc4\xaf dab. Latgal\xc4\x85 buvo prad\xc4\x97j\xc4\x99 jau VI ir VII a. sand\xc5\xabroje (galimas daiktas, kad b\xc5\xabtent d\xc4\x97l \xc5\xa1ios ekspansijos nurodytu laikotarpiu dab. Latgaloje \xc5\xbeenkliai pagaus\xc4\x97jo sutvirtint\xc5\xb3 piliakalni\xc5\xb3), ta\xc4\x8diau X-XI a. juos \xc5\xa1ioje teritorijoje nustelb\xc4\x97 IX-XI a. Ryt\xc5\xb3 Latvij\xc4\x85 i\xc5\xa1 Dauguvos vidupio srities (t. y. i\xc5\xa1 IX-X a. d\xc4\x97l slav\xc5\xb3 antpl\xc5\xabd\xc5\xbeio sunykusios Tu\xc5\xa1emlios kult\xc5\xabros pagrindinio arealo) infiltrav\xc4\x99 vad. rytiniai latgaliai (s\xc4\x85lyginis pavad.), t. y., tiesioginiai dab. latgalie\xc4\x8di\xc5\xb3 prot\xc4\x97viai (daugelis istorik\xc5\xb3 ir net archeolog\xc5\xb3 rytini\xc5\xb3 latgali\xc5\xb3 vis dar neskiria nuo tikr\xc5\xb3j\xc5\xb3, arba Vid\xc5\xbeem\xc4\x97s latgali\xc5\xb3; kad pirmieji nebuvo tapat\xc5\xabs antriesiems, rodo, be kita ko, ir Polocko bei Nal\xc5\xa1ios kunigaik\xc5\xa1\xc4\x8dio Gerdenio 1264 m. sutarties su Livonijos ordinu aktas, kuriame Gerdenio pirmtako Konstantino Berankio ordinui padovanota R\xc4\x97zekn\xc4\x97s sritis ai\xc5\xa1kiai skiriama nuo \xe2\x80\x9e\xc5\xbeem\xc4\x97s, vadinamos Latgala\xe2\x80\x9c). X-XIII a. to ne\xc5\xbeinomo vardo ryt\xc5\xb3 balt\xc5\xb3 etnoso kaimynai vakaruose buvo latgaliai ir s\xc4\x97liai, \xc5\xa1iaur\xc4\x97je bei \xc5\xa1iaur\xc4\x97s rytuose \xe2\x80\x93 estai ir setai, rytuose \xe2\x80\x93 tuomet jau slavakalbiai krivi\xc4\x8diai, o pietuose (\xc5\xa1iek tiek \xc5\xa1iauriau Dauguvos atkarpos nuo Drisos \xc4\xaftek\xc4\x97jimo iki dab. Daugpilio) \xe2\x80\x93 lietuviai._NEWLINE_Rytiniai latgaliai (=nal\xc5\xa1\xc4\x97nai?) vert\xc4\x97si daugiausia \xc5\xbeemdirbyste ir gyvulininkyste, j\xc5\xb3 amatininkai gamino daugelio tip\xc5\xb3 ginklus, darbo \xc4\xafrankius, nam\xc5\xb3 apyvokos reikmenis ir papuo\xc5\xa1alus, kaimyniniuose kra\xc5\xa1tuose nuo seno gars\xc4\x97jo latgalie\xc4\x8di\xc5\xb3 moter\xc5\xb3 audiniai ir keramikos dirbiniai. Gyvendami prie Dauguvos prekybin\xc4\x97s arterijos, rytiniai latgaliai intensyviai prekiavo su skandinavais, lyviais, latgaliais, s\xc4\x97liais, \xc5\xbeemgaliais, lietuviais, vad. Polocko krivi\xc4\x8diais ir kt. gentimis.\n_START_SECTION_\nLatgala nuo XIX a.\n_START_PARAGRAPH_\n1772 m. Latgala buvo prijungta prie Rusijos imperijos; i\xc5\xa1 prad\xc5\xbei\xc5\xb3 ji priklaus\xc4\x97 Pskovo, v\xc4\x97liau \xe2\x80\x93 Polocko, nuo 1796 m. \xe2\x80\x93 Vitebsko gubernijai. Beveik visu carin\xc4\x97s okupacijos laikotarpiu kra\xc5\xa1te vyravo lenki\xc5\xa1koji kataliki\xc5\xa1koji kult\xc5\xabra. Latgalos gyventojai (daugiausia bajorai) dalyvavo tiek 1830\xe2\x80\x931831 m., tiek 1863\xe2\x80\x931864 m. sukilimuose._NEWLINE_B\xc5\xabdama ATR sud\xc4\x97tyje, Latgala ekonomi\xc5\xa1kai ir kult\xc5\xabri\xc5\xa1kai \xc4\x97m\xc4\x97 atsilikti nuo Kur\xc5\xa1o kunigaik\xc5\xa1tyst\xc4\x97s ir \xc5\xa1ved\xc5\xb3 valdomos Vid\xc5\xbeem\xc4\x97s bei Estijos. \xc5\xa0ios pad\xc4\x97ties nesuvienodino ir vis\xc5\xb3 latvi\xc5\xa1k\xc5\xb3 \xc5\xbeemi\xc5\xb3 prijungimas prie Rusijos imperijos - protestanti\xc5\xa1kosios gubernijos (\xc4\xafskaitant ir etnografin\xc4\x99 Estij\xc4\x85) buvo labiausiai apsi\xc5\xa1vietusi ir ekonomi\xc5\xa1kai stipriausia Rusijos dalis. Latgalos atsilikim\xc4\x85 dar labiau padidino v\xc4\x97lyvas baud\xc5\xbeiavos panaikinimas Vitebsko gubernijoje - tik 1861 m., tuo tarpu Kur\xc5\xa1o ir Vid\xc5\xbeem\xc4\x97s gubernijose j\xc4\x85 panaikino atitinkamai 1817 ir 1819 m. Be to, artima administracin\xc4\x97 Latgalos kaimynyst\xc4\x97 su etnine Rusija l\xc4\x97m\xc4\x97 ir intensyvesn\xc4\xaf (palyginti su Kur\xc5\xa1u ir Vid\xc5\xbeeme) \xc5\xa1io kra\xc5\xa1to apgyvendinim\xc4\x85 rus\xc5\xb3 ir gud\xc5\xb3 kolonistais._NEWLINE_1865\xe2\x80\x931904 m. Latgaloje galiojo latvi\xc5\xa1kos (leid\xc5\xbeiamos latvi\xc5\xb3 auk\xc5\xa1tai\xc4\x8di\xc5\xb3 tarme) spaudos lotyni\xc5\xa1kais ra\xc5\xa1menimis draudimas, kuris padidino regiono ekonomin\xc4\xaf ir kult\xc5\xabrin\xc4\xaf atsilikim\xc4\x85 nuo kit\xc5\xb3 latvi\xc5\xb3 \xc5\xbeemi\xc5\xb3._NEWLINE_1918 m. vasario m\xc4\x97n. Latgal\xc4\x85 okupavo kaizerin\xc4\x97 Vokietija, t\xc5\xb3 pa\xc4\x8di\xc5\xb3 met\xc5\xb3 gruod\xc4\xaf \xe2\x80\x93 bol\xc5\xa1evikin\xc4\x97 Rusija, o 1920 m. prad\xc5\xbeioje kra\xc5\xa1tas tapo nepriklausomos Latvijos Respublikos dalimi. Nedidel\xc4\x97 latgalie\xc4\x8di\xc5\xb3 politik\xc5\xb3 dalis kur\xc4\xaf laik\xc4\x85 nes\xc4\x97kmingai siek\xc4\x97 Latgalos nepriklausomyb\xc4\x97s ar bent autonomijos Latvijos Respublikos sud\xc4\x97tyje.'